赠贺左丞萧舍人诗
江总 (NanBei)
輶轩通八表，旌节骛三秦。听歌酬敏对，继好伫行人。贺生思沈郁，萧弟学纷纶。共有笔端誉，皆为席上珍。离群徒悄悄，征旅日駪駪。黄河分太史，一曲悲千里。海内平生亲，中朝流寓士。痛哉悯梁祚，于焉三十祀。钟仪絷不归，盛宪非何已。陇头心断绝，尔为参生死。回首望长安，犹如蜀道难。函关分地轴，华岳接天坛。行旃方境逝，去棹舣江干。芦花霜外白，枫叶水前丹。翔鸥方怯冻，落雁不胜弹。辉辉盛王道，时务婴疲老。九流倦耳目，十年变怀抱。何以敦歧路，凄然缀辞藻。江南有桂枝，塞北无萱草。斗酒未为别，垂堂深自保。